Din hija waħda minn sensiela ta' disa' poeżiji li ktibt biex infakkar l-mitt sena mill-irvellijiet tas-Sette Giugno, b'mużika jazz ta' Dominic Galea. Il-poeżiji huma mnebbħin mir-rakkont ta' Ġużè Orlando li kien il-Belt waqt l-irvellijiet. Ngħidu aħna t-tema ewlenija li tidher fit-titlu ta' din il-poeżija u ħafna mix-xbihat ħadthom konxjament mir-rakkont ta' Orlando. Ma' nofsinhar il-ħwienet għalqu kollha, u fuq il-Belt bħal waqa' swied ta' qalb. Fis-sikta mriegħda ħnoqna t-toroq kollha deċiżi li mal-kliem tal-Assemblea nimponu l-liġi l-ġdida, dik tal-folla. Is-sikta bdiet tinkiser qajla qajla. U ntefa' qalb il-porvli x-xrar, u ħa. Fil-waqt li kull bandiera li mhix tagħna minn fuq il-bjut bil-korla ċarratnieha, fit-telfa tad-dagħdigħa u tal-istraġi, ma rnexxilniex nċarrtu s-swied minn qalbna.